ΠΑΡΑΣΚΕΥΣΗ 30 ΟΚΤΩΒΡΗ – ΔΙΕΘΝΗΣ ΑΠΕΡΓΙΑ ΛΙΜΕΝΕΡΓΑΤΩΝ: 
«ΔΕΝ ΔΟΥΛΕΥΟΥΜΕ ΓΙΑ ΤΟΝ ΠΟΛΕΜΟ»
Οι λιμενεργάτες σε πάνω από 100 λιμάνια σε Ευρώπη, Αμερική, Ασία και Αφρική διδάσκουν το καλύτερο «μάθημα» για τις σχολικές τάξεις:
 Αυτό της ειρήνης, της φιλίας και της αλληλεγγύης των λαών ενάντια στα κέρδη και τους πολέμους των λίγων! Παλεύουμε μαζί τους!!!

Συναδέλφισσες-οι, την Παρασκευή 30 Οκτώβρη δεν οργανώνεται μια απλή κλαδική απεργία αλλά κάτι πρωτόγνωρο, τουλάχιστον όσον αφορά τις τελευταίες δεκαετίες.Οι λιμενεργάτες σε πάνω από 100 λιμάνια από 4 ηπείρους, σε Ελλάδα, Τουρκία, Ιταλία, Γαλλία, Κύπρο, ΗΠΑ, Σλοβενία, Μαρόκο, Ισπανία, Σουηδία, Ινδία, Ιρλανδία, Γερμανία, Μεξικό, Αργεντινή, Βραζιλία, Ουρουγουάη, κ.α., δυναμώνουν την κοινή τους δράση με σύνθημα «Δεν δουλεύουμε για τον πόλεμο! Λιμάνια των λαών και της ειρήνης! Όχι βάσεις των ιμπεριαλιστών!». 
Ταυτόχρονα εκείνη την ημέρα στην Ελλάδα απεργούν μαζί τους  τα ναυτεργατικά σωματεία ΠΕΜΕΝ, ΠΕΝΕΝ, «ΣΤΕΦΕΝΣΩΝ» και ΠΕΠΡΝ, το Συνδικάτο Μετάλλου Αττικής και Ναυπηγοεπισκευαστικής Βιομηχανίας, το Σωματείο Ναυπηγοξυλουργών, σιδηροδρομικοί και οι οικοδόμοι του Πειραιά μέσα από τα συνδικάτα τους, με απεργιακή συγκέντρωση στον Πειραιά στις 10.00 π.μ. στην πλατεία Δημοτικού θεάτρου. Συλλαλητήρια των σωματείων θα πραγματοποιηθούν την ίδια μέρα σε μια σειρά περιοχές όπως στο Θριάσιο που μετατρέπεται και αυτό σε πολεμικό και ενεργειακό κόμβο. 
Δυναμώνουμε μαζί τους την κοινή μας πάλη ενάντια στους πολέμους, στη στρατιωτικοποίηση των λιμανιών και στην αξιοποίησή τους για τη μεταφορά πολεμικού υλικού. Ταυτόχρονα, διεκδικούμε μαζί τους δουλειά με δικαιώματα, ουσιαστικές αυξήσεις στους μισθούς, μόρφωση σε ασφαλή και σύγχρονα σχολεία για όλα τα παιδιά. Όλα αυτά δηλαδή που θυσιάζονται στο βωμό της πολεμικής οικονομίας και των κερδών.
Στις 30 Οκτώβρη η πάλη μας κλιμακώνεται γιατί υψώνουμε τείχος εναντίωσης στην πολεμική εμπλοκή της χώρας! 
Είμαστε περήφανοι που οι λιμενεργάτες του Πειραιά, με το σωματείο τους την ΕΝΕΔΕΠ, είναι μπροστά σε αυτόν τον διεθνή αγώνα. Γιατί δεν μπορεί να είναι αυτή η «ανάπτυξη», που αναβαθμίζει τη «γεωστρατηγική θέση της Ελλάδας», μετατρέποντάς τα λιμάνια της σε ορμητήρια πολέμου, κόμβους των ΗΠΑ - ΝΑΤΟ, δηλαδή σε θύτη ενάντια σε άλλους λαούς. Αντίθετα, η ένταξη των λιμανιών στην πολεμική οικονομία και στους στρατιωτικούς σχεδιασμούς μετατρέπει τις λιμενικές υποδομές και τις γύρω πόλεις σε στόχους επιθέσεων.
Οι λαοί έχουμε την δύναμη! Η Παρασκευή 30 Οκτώβρη μπορεί και πρέπει να γίνει υπόθεση όλων μας! 
Οι λαοί δεν έχουμε τίποτα να χωρίσουμε μεταξύ μας. Οι εργαζόμενοι δεν έχουμε να κερδίσουμε τίποτα από το αιματοκύλισμα άλλων λαών. Παίρνουμε δύναμη όταν βλέπουμε Έλληνες και Τούρκους λιμενεργάτες να παλεύουν αδελφωμένοι την ίδια στιγμή που εντείνονται οι ανταγωνισμοί και τα παζάρια μεταξύ ελληνικής και τουρκικής κυβέρνησης για το ποιοι μονοπωλιακοί όμιλοι θα βγουν πιο κερδισμένοι από τη μοιρασιά της πίτας και την εξασφάλιση της «ΝΑΤΟϊκής συνοχής» στο Αιγαίο.
Είναι η ώρα να συνειδητοποιήσουμε τη δύναμη μας και ο καθένας ξεχωριστά και όλοι μαζί, με το σωματείο μας, να αναλάβουμε το μερίδιο της ευθύνης μας. Οι λιμενεργάτες δήλωσαν ότι «Στις 30 Οκτωβρίου μπορούμε να κρατήσουμε σχεδόν 2 δισεκατομμύρια δολάρια σε αγαθά ακινητοποιημένα» και αυτό μπορεί να γίνει το πιο πολύτιμο μάθημα μέσα στις τάξεις για το ποια είναι η πραγματική κινητήρια δύναμη αυτής της κοινωνίας.
Όπως αυτοί λοιπόν μπλοκάρουν πολεμικά φορτία, έτσι και εμείς οι εκπαιδευτικοί έχουμε χρέος να «μπλοκάρουμε» τα αφηγήματα της πολεμικής προετοιμασίας με τα οποία ετοιμάζουν τους μαθητές μας να γίνουν «κρέας για τα κανόνια τους».  
Γι’ αυτό την Παρασκευή 30 Οκτώβρη κάνουμε το μάθημα στις τάξεις λίγο πιο… διαφορετικό!
· Κάνουμε διαφορετικό το μάθημα Έκθεσης διαβάζοντας στις τάξεις το γράμμα της ΕΝΕΔΕΠ προς τους μαθητές! Ανταποδίδουμε με τις δικές μας επιστολές προς τους απεργούς λιμενεργάτες αλλά και προς τους ναυτεργάτες που αρνούνται να κάνουν ταξίδια σε εμπόλεμες περιοχές όπως τους διατάζουν οι εφοπλιστές και τους λέμε ότι είμαστε μαζί τους! 
· Κάνουμε διαφορετικά τα μαθήματα της Γεωμετρίας και των Μαθηματικών  μετρώντας τις γωνίες της Γης όπου οι λαοί σηκώνουν το κεφάλι και υπολογίζοντας τη δύναμη των εργατών που αγωνίζονται όταν αυτοί πολλαπλασιάζονται!
· Κάνουμε διαφορετικό το μάθημα της Γεωγραφίας, σημαδεύοντας πάνω στον παγκόσμιο χάρτη τα πάνω από 100 λιμάνια όπου οι λαοί κινητοποιούνται.
· Κάνουμε διαφορετικό το μάθημα της Μουσικής, των Εικαστικών, της Θεατρικής Αγωγής γράφοντας μελωδίες και στίχους για την φιλία και την κοινή πάλη των λαών. Δημιουργώντας πανό, πίνακες και βίντεο γιατί όπως τραγουδούν και οι Κοινοί Θνητοί «…αλλάζουν οι καιροί και θα’ ρθει η στιγμή» που του κόσμου οι λαοί με την πάλη μας θα σταματήσουμε να χύνουμε το αίμα μας για τ’ αφεντικά. 
Εμπνεόμαστε από τη στάση τους και δυναμώνουμε την πάλη μας ενάντια στους ιμπεριαλιστικούς πολέμους τους και στις συνέπειες τους που ήδη βιώνουμε βαριές σε Παιδεία, Υγεία, στέγη, αγαθά. Γι’ αυτό στις μεγαλειώδεις συγκεντρώσεις του λαού με τη συμμετοχή χιλιάδων μαθητών και εκπαιδευτικών σε Γαλλία, Ισπανία, Ιταλία, Βέλγιο και αλλού, στο στόχαστρο μπαίνει η πολιτική του κέρδους και της πολεμικής προετοιμασίας, στον βωμό των οποίων όλες οι ευρωπαϊκές κυβερνήσεις, όπως και η ελληνική, θυσιάζουν τη μόρφωση, το δικαίωμα της νέας γενιάς σε ένα σχολείο που θα μορφώνει ολόπλευρα χωρίς φραγμούς, συνολικά τις λαϊκές ανάγκες για δουλειά και ζωή με αξιοπρέπεια.
Γιατί δεν αποδεχόμαστε την «κουλτούρα φερέτρων». Δεν αποδεχόμαστε ότι εμείς και τα παιδιά μας «ή θα πεινάσουμε ή θα κρυώσουμε» όπως μας λένε κυνικά οι διάφορες Μαρίες Αντουανέτες της Ε.Ε. που μας καλούν να αποδεχτούμε νέες αιματηρές θυσίες για τους πολέμους τους! Δεν θα πληρώσουμε τα σπασμένα τους!
Δεν θα περιμένουμε να κλιμακωθεί ο πόλεμος, να χτυπηθούν ακόμα περισσότερο τα μορφωτικά δικαιώματα των μαθητών μας, το εισόδημά μας για να αντιδράσουμε.
Στις 30 Οκτώβρη λοιπόν δυναμώνουμε την κοινή μας πάλη! Καμία συμμετοχή των λιμανιών στους πολεμικούς σχεδιασμούς! Αγώνας για μόρφωση, δουλειά, ζωή με δικαιώματα!
Συμμετέχουμε στις κατά τόπους συγκεντρώσεις των σωματείων!
Οι εργαζόμενοι των λιμανιών και όλων των χώρων και των χωρών μπορούμε να γίνουμε οι πρωταγωνιστές των εξελίξεων!








